DA Den Europæiske Unions Tidende L 194/15

RÅDETS FÆLLES AKTION 2005/575/FUSP

af 18. juli 2005

om oprettelse af Det Europæiske Sikkerheds- og Forsvarsakademi (ESDC)

RÅDET FOR DEN EUROPÆISKE UNION HAR —

under henvisning til traktaten om Den Europæiske Union, særlig artikel 14, og

ud fra følgende betragtninger:

(1) På mødet den 19.-20. juni 2003 i Thessaloniki tilsluttede Det Europæiske Råd sig udarbejdelsen af en samordnet EU-uddannelsesstrategi inden for den europæiske sikkerheds- og forsvarspolitik (ESFP), som omfatter både civile og militære aspekter.

(2) Den 17. november 2003 godkendte Rådet EU’s uddannelsesstrategi inden for ESFP, og den 13. september 2004 godkendte det EU-uddannelseskoncept inden for ESFP, der indeholdt en definition af principperne for oprettelsen af ESDC.

(3) Den 16.-17. december 2004 tilsluttede Det Europæiske Råd sig indledningen af arbejdet med at definere de nærmere retningslinjer for, hvordan Det Europæiske Sikkerheds- og Forsvarsakademi skal fungere.

(4) Den 31. maj 2005 tilsluttede Den Udenrigs- og Sikkerhedspolitiske Komité sig de nærmere retningslinjer for, hvordan Det Europæiske Sikkerheds- og Forsvarsakademi skal fungere, herunder oprettelsen af en styringskomité, et akademisk styrelsesråd og et permanent sekretariat, der skal udføre deres opgaver i overensstemmelse med disse retningslinjer.

(5) ESDC bør spille en central rolle på uddannelsesområdet og tilbyde uddannelse inden for ESFP med særlig fokus på ESFP-uddannelseskurser på strategisk plan. Det bør som sådan være en aktiv partner i EU’s overordnede styring af uddannelser —

VEDTAGET FØLGENDE FÆLLES AKTION:

Artikel 1

Oprettelse

1. Der oprettes hermed et europæisk sikkerheds- og forsvarsakademi (ESDC).

2. ESDC skal organiseres som et netværk mellem nationale institutter, læreanstalter, akademier og institutioner i EU, der arbejder med sikkerheds- og forsvarspolitiske spørgsmål, og Den Europæiske Unions Institut for Sikkerhedsstudier (herefter benævnt »institutter«).

3. Det skal etablere tæt kontakt med EU’s institutioner.

Artikel 2

Formål

ESDC skal tilbyde uddannelse på strategisk plan inden for den europæiske sikkerheds- og forsvarspolitik (ESFP) for at udvikle og fremme en fælles forståelse for ESFP blandt civile og militære medarbejdere og gennem sin kursusvirksomhed indkredse og udbrede bedste praksis i forbindelse med forskellige ESFP-spørgsmål.

Artikel 3

Mål

ESDC har følgende mål:

a) at fremme den europæiske sikkerhedskultur inden for ESFP yderligere

b) at fremme en bedre forståelse for ESFP som en væsentlig del af den fælles udenrigs- og sikkerhedspolitik (FUSP)

c) at forsyne EU-organerne med kvalificerede medarbejdere, som kan arbejde effektivt med alle ESFP-spørgsmål

d) at forsyne medlemsstaternes administrative myndigheder og stabe med kvalificerede medarbejdere, som har kendskab til EU’s politikker, institutioner og procedurer, og

e) at bidrage til at fremme professionelle forbindelser og kontakter blandt deltagerne i kurser.

Artikel 4

ESDC’s opgaver

1. ESDC’s hovedopgaver er i overensstemmelse med dets formål og mål at tilrettelægge og gennemføre kursusvirksomhed inden for ESFP.

2. ESDC’s kursusvirksomhed skal bestå af to kursustyper:

a) ESFP-kurset på højt niveau, og

b) orienteringskurset inden for ESFP.

Den i artikel 5 omhandlede styringskomité kan træffe beslutning om at afholde anden kursusvirksomhed.

3. Endvidere skal ESDC navnlig:

a) støtte de forbindelser, der skal etableres mellem nationale institutter

b) installere og drive et internetbaseret system for videregående fjernundervisning (Internet-based Distance Learning — IDL), der skal yde støtte til ESDC’s kursusvirksomhed

c) udarbejde og fremstille kursusmateriale til EU’s kurser inden for ESDP

d) yde bidrag til EU’s årlige kursusprogram inden for ESDP, og

e) etablere et alumni-netværk mellem tidligere kursusdeltagere.

4. ESDC’s kursusvirksomhed gennemføres af de institutter, der udgør ESDC’s netværk.

5. Som en del af ESDC’s netværk skal Den Europæiske Unions Institut for Sikkerhedsstudier (EUISS) yde støtte til ESDC’s kursusvirksomhed, navnlig gennem EUISS-publikationer og ved at lade EUISS-forskere holde foredrag samt ved at give adgang til sit websted inden for og med henblik på det internetbaserede system for videregående fjernundervisning (Internet-based Distance Learning — IDL).

Artikel 5

Organisation

1. Der oprettes følgende organer under ESDC:

a) en styringskomité med ansvar for den overordnede koordinering og ledelse af ESDC’s kursusvirksomhed

b) et akademisk styrelsesråd til sikring af kvaliteten og sammenhængen i kursusvirksomheden

c) et permanent ESDC-sekretariat (herefter benævnt »sekretariatet«), der navnlig skal bistå styringskomitéen og det akademiske styrelsesråd.

2. Styringskomitéen, det akademiske styrelsesråd og sekretariatet udfører de opgaver, der er omhandlet i henholdsvis artikel 6, 7 og 8.

Artikel 6

Styringskomitéen

1. Styringskomitéen består af en repræsentant for hver medlemsstat, der udpeges af denne. Hvert medlem af komitéen kan være repræsenteret eller ledsaget af en suppleant. Akkrediteringsbreve, der er behørigt påtegnet af medlemsstaten, stiles til generalsekretæren/den højtstående repræsentant.

Repræsentanter for de tiltrædende stater kan deltage i møderne som aktive observatører.

2. Komitéens formandskab varetages af repræsentanten for den medlemsstat, der varetager formandskabet for Rådet, og komitéen mødes mindst en gang om året.

3. Repræsentanter for generalsekretæren/den højtstående repræsentant og Kommissionen indbydes til at deltage i komitéens møder.

4. Komitéen har til opgave at:

a) fastsætte ESDC’s årlige kursusprogram

b) udvælge den eller de medlemsstat(er), hvor ESDC’s kurser skal foregå, og de institutter, der skal gennemføre dem

c) udarbejde og vedtage det årlige kursusprogram og overordnede læseplaner for alle ESDC’s kurser

d) vedtage evalueringsrapporter og en generel årsberetning om ESDC’s kursusvirksomhed, som sendes til Rådets relevante organer, og

e) udnævne formanden for det akademiske styrelsesråd hvert akademiske år.

5. Komitéen vedtager selv sin forretningsorden.

6. Komitéen træffer afgørelse med kvalificeret flertal. Medlemsstaternes stemmer tildeles vægt i overensstemmelse med artikel 205, stk. 2, i traktaten om oprettelse af Det Europæiske Fællesskab. For at afgørelser kan vedtages, kræves det antal stemmer, der er fastsat i artikel 23, stk. 2, tredje afsnit, i traktaten om Den Europæiske Union.

Artikel 7

Det akademiske styrelsesråd

1. Det akademiske styrelsesråd består af højtstående repræsentanter for de institutter, der er aktive i det pågældende akademiske år.

2. Formanden for styrelsesrådet udpeges af styringskomitéen blandt styrelsesrådets medlemmer.

3. Repræsentanter for institutter, der er involveret i ESDC’s kursusvirksomhed i det foregående og det kommende akademiske år, samt repræsentanter for generalsekretæren/den højtstående repræsentant og Kommissionen indbydes til at overvære rådets møder. Akademiske eksperter og højtstående embedsmænd fra nationale og europæiske institutioner kan indbydes til at overvære møderne.

4. Styrelsesrådet har til opgave at:

a) gennemføre det vedtagne årlige kursusprogram gennem de institutter, der udgør ESDC’s netværk

b) føre tilsyn med det internetbaserede system for videregående fjernundervisning (IDL)

c) udarbejde detaljerede læseplaner for alle ESDC’s kurser på grundlag af de vedtagne overordnede læseplaner

d) sørge for almindelig koordinering af ESDC’s kurser mellem alle institutterne

e) evaluere standarden af det foregående akademiske års kurser

f) forelægge styringskomitéen forslag til kurser i det kommende akademiske år, og

g) udarbejde udkast til evalueringsrapporter om hvert af ESDC’s kurser samt et udkast til generel årsberetning om ESDC’s virksomhed, som sendes til styringskomitéen.

5. Styrelsesrådets forretningsorden vedtages af styringskomitéen.

Artikel 8

Sekretariatet

1. Generalsekretariatet for Rådet varetager sekretariatsfunktionen for ESDC.

Generalsekretariatet for Rådet, medlemsstaterne og de institutter, der udgør ESDC’s netværk, stiller personale til rådighed.

2. Sekretariatet bistår styringskomitéen og det akademiske styrelsesråd, udfører administrative opgaver til støtte for deres virksomhed og yder støtte til tilrettelæggelsen af den del af ESDC’s kursusvirksomhed, der finder sted i Bruxelles.

3. Sekretariatet arbejder tæt sammen med Kommissionen.

Hvert af de institutter, der udgør ESDC’s netværk, udpeger et kontaktpunkt til sekretariatet, som skal varetage organisatoriske og administrative spørgsmål i forbindelse med tilrettelæggelsen af ESDC’s kursusvirksomhed.

Artikel 9

Deltagelse i ESDC’s kursusvirksomhed

1. Statsborgere fra samtlige medlemsstater og tiltrædende stater skal kunne deltage i alle ESDC’s kurser. De institutter, der tilrettelægger og gennemfører kurserne, skal sikre, at dette princip finder anvendelse uden undtagelse.

Statsborgere fra kandidatlande og eventuelt tredjelande skal principielt kunne deltage i ESDC’s kurser.

2. Deltagerne skal være civile og militære medarbejdere, der beskæftiger sig med strategiske aspekter af ESFP.

Repræsentanter for bl.a. ikke-statslige organisationer, akademiske institutioner og medierne samt for erhvervslivet kan indbydes til at deltage i ESDC’s kurser.

3. Deltagere, der har gennemført et ESDC-kursus, modtager et kursusbevis underskrevet af generalsekretæren/den højtstående repræsentant. Styringskomitéen træffer afgørelse om de nærmere enkeltheder i forbindelse med kursusbeviset. Medlemsstaterne og EU-institutionerne anerkender kursusbeviset.

Artikel 10

Samarbejde

ESDC samarbejder med internationale organisationer og andre relevante aktører, såsom tredjelandes nationale uddannelsesinstitutter, og trækker på deres ekspertise.

Artikel 11

Finansiering

1. Samtlige medlemsstater, EU-institutioner, EU-agenturer og institutter i ESDC’s netværk afholder selv alle deres omkostninger i forbindelse med deltagelse i ESDC, herunder lønninger, godtgørelser, rejseudgifter og udgifter i forbindelse med organisatorisk og administrativ støtte til ESDC’s kursusvirksomhed.

2. Medlemsstaterne og de institutter, der udgør ESDC’s netværk, afholder selv deres omkostninger i forbindelse med de medarbejdere, de stiller til rådighed for sekretariatet, herunder lønninger, godtgørelser og rejseudgifter.

3. Generalsekretariatet for Rådet afholder selv alle omkostninger i forbindelse med de opgaver, der er omhandlet i artikel 8, herunder de medarbejdere, det stiller til rådighed.

4. Hver deltager i ESDC’s kurser afholder selv alle omkostninger i forbindelse med sin deltagelse.

5. Med henblik på finansiering af specifikke aktiviteter, navnlig udvikling, etablering og kørsel af informationssystemnetværker eller applikationer til ESDC, jf. artikel 4, stk. 3, forvaltes de frivillige bidrag fra medlemsstater, EU-institutioner, EU-agenturer og institutter, der udgør ESDC’s netværk, af Generalsekretariatet for Rådet som formålsbestemt indtægt.

6. Styringskomitéen træffer afgørelse om de praktiske ordninger for de bidrag, der er omhandlet i stk. 5.

Artikel 12

Sikkerhedsforskrifter

Rådets sikkerhedsforskrifter, der er fastsat i Rådets afgørelse 2001/264/EF af 19. marts 2001 om vedtagelse af Rådets sikkerhedsforskrifter (1), finder anvendelse på ESDC’s virksomhed.

Artikel 13

Revision

Senest den 31. december 2007 vedtager styringskomitéen med kvalificeret flertal en beretning om ESDC’s virksomhed og fremtidsperspektiver, blandt andet med hensyn til de finansielle bestemmelser og sekretariatet, og forelægger den for Rådet med henblik på en revision af denne fælles aktion.

Artikel 14

Ikrafttræden

Denne fælles aktion træder i kraft på dagen for vedtagelsen.

Artikel 15

Offentliggørelse

Denne fælles aktion offentliggøres i Den Europæiske Unions Tidende.

Udfærdiget i Bruxelles, den 18. juli 2005. På Rådets vegne J. STRAW Formand

(1) EFT L 101 af 11.4.2001, s. 1. Ændret ved afgørelse 2004/194/EF (EUT L 63 af 28.2.2004, s. 48).